b'\n_START_ARTICLE_\nMions\n_START_PARAGRAPH_\nMions (m\xc4\xab(mez)ons) ir nestabils leptons, ko apz\xc4\xabm\xc4\x93 ar grie\xc4\xb7u burtu \xce\xbc (prec\xc4\xabz\xc4\x81k - \xce\xbc\xe2\x81\xbb). Tam ir negat\xc4\xabvs elektriskais l\xc4\x81di\xc5\x86\xc5\xa1, spins 1/2 un tas piedal\xc4\x81s v\xc4\x81jaj\xc4\x81 un elektromagn\xc4\x93tiskaj\xc4\x81 mijiedarb\xc4\xabb\xc4\x81, t\xc4\x81pat k\xc4\x81 elektrons. Tom\xc4\x93r miona masa ir 207 reizes liel\xc4\x81ka par elektrona masu, t\xc4\x81d\xc4\x93\xc4\xbc to var uzskat\xc4\xabt par smagu, nestabilu elektronu (mions var aizst\xc4\x81t vienu no elektroniem parastaj\xc4\x81 atom\xc4\x81; \xc5\xa1\xc4\x81dus eksotiskus veidojumus sauc par mionu atomiem). Sabr\xc5\xabkot mions veido elektronu, mionu neitr\xc4\xabno un elektronu antineitr\xc4\xabno._NEWLINE_T\xc4\x81pat k\xc4\x81 cit\xc4\x81m element\xc4\x81rda\xc4\xbci\xc5\x86\xc4\x81m, mionam ir sava antida\xc4\xbci\xc5\x86a, ko sauc par antimionu (\xce\xbc\xe2\x81\xba). At\xc5\xa1\xc4\xb7ir\xc4\xabb\xc4\x81 no miona, antimionam ir pozit\xc4\xabvs l\xc4\x81di\xc5\x86\xc5\xa1. Antimions var iedarboties ar elektronu un izveidot \xc5\xabde\xc5\x86ra\xc5\xbea atomam l\xc4\xabdz\xc4\xabgu sist\xc4\x93mu, ko sauc par mioniju un kuru var uzskat\xc4\xabt par \xc4\x81rk\xc4\x81rt\xc4\xabgi vieglu \xc5\xabde\xc5\x86ra\xc5\xbea izotopu. Kaut ar\xc4\xab mionijs, t\xc4\x81pat k\xc4\x81 pa\xc5\xa1i mioni un antimioni, var eksist\xc4\x93t vid\xc4\x93ji tikai apm\xc4\x93ram 2 mikrosekundes, tas pasp\xc4\x93j izveidot izp\xc4\x93t\xc4\x81mus \xc4\xb7\xc4\xabmiskus savienojumus (ir paz\xc4\xabstams, piem\xc4\x93ram, mionija hlor\xc4\xabds - MuCl).\n_START_SECTION_\nV\xc4\x93sture\n_START_PARAGRAPH_\nMionus atkl\xc4\x81ja Karls Andersons 1936. gad\xc4\x81, p\xc4\x93tot kosmiskos starus. T\xc4\x81 bija pirm\xc4\x81 atkl\xc4\x81t\xc4\x81 element\xc4\x81rda\xc4\xbci\xc5\x86a, kas neietilpa parasto atomu sast\xc4\x81v\xc4\x81._NEWLINE_Agr\xc4\x81k mionus d\xc4\x93v\xc4\x93ja par m\xc4\xab mezoniem to masas, kas atrodas "pa vidu" starp elektrona un nuklonu mas\xc4\x81m d\xc4\x93\xc4\xbc, ta\xc4\x8du p\xc4\x93c tam tika noskaidrots, ka mioni nav mezoni (hadroni ar veselu spinu jeb bozoni), bet gan leptoni (fermioni).'